پەقەت 65 سېكۇنت ئىچىدە،
دىمىترى دوغۇم ئۆتكەن يىلى يۈز بەرگەن شىددەتلىك يەر تەۋرەشتىن ئىلگىرى
ھەر كۈنى ماڭىدىغان ئانتاكيا كوچىلىرى چاڭ-توزان ۋە خارابىلىككە تولدى.
ئانتاكيا رۇم ئورتودوكس چېركاۋىنىڭ راھىبى دىمتىرى دوغۇم،
2005-يىلدىن بۇيان ئانتاكيادا ياشايدىغان
ئۈچ مىڭدىن ئارتۇق خىرىستىيان جامائىتىگە خىزمەت قىلدى.
ھازىر بولسا، چېركاۋنىڭ ئەسلىمىلىرىلا قالدى.
بۇلتۇرقى روژدېستۋو بايرىمى بىر ۋىدالىشىش بولۇپ قالدى.
دىمىتىرى دوغۇم — رۇم ئورتودوكس راھىبى: بىز بۇ يەردە خىرىستىيان، تۈرك، يەھۇدىي ۋە
باشقا ھەرخىل مەزھەپلەرگە مەنسۇپ كىشىلەر بىلەن قېرىنداشتىنمۇ (يېقىن) ئىنسانلارمىز.
ئەنئەنە ۋە مەدەنىيىتىمىز قوشنىلىرىمىز بىلەن ئوخشاش،
پەقەت ئىبادەت قىلىش ئۇسۇللىرىمىز ئوخشىمايدۇ.
بارلىق دىنىي، مىللىي بايراملاردا، پاسخا ۋە روژدېستۋو بايراملىرىدا ھەممىمىز بىللە ئىدۇق.
ھەممىمىز بىرلىكتە كۈلۈپ، بىرلىكتە يىغلىدۇق.
قەدىمكى دەۋرلەردە ئانتىئوچ دەپ ئاتالغان ئانتاكيا شەھىرى،
نۇرغۇنلىغان ئاز سانلىق مىللەتلەرنى باغرىغا بېسىش بىلەن بىرلىكتە، خىرىستىيانلار،
مۇسۇلمانلار ۋە يەھۇدىيلارنىڭ ھۆرمىتىگە سازاۋەر مەدەنىيەتلەرنىڭمۇ كېسىشمە نۇقتىسى.
بۇ قەدىمىي شەھەرنىڭ كوچىلىرى ئىلگىرى چېركاۋ قوڭغۇراقلىرى بىلەن ئەزان،
ئۇنىڭدىن باشقا، ئوخشىمىغان تىللارنىڭ سادالىرى بىلەن ياڭرايتتى.
ئەمما، تۈركىيەنىڭ جەنۇبىدا يۈز بەرگەن ئىككى قېتىملىق شىددەتلىك يەر تەۋرەش،
شەھەرنى ئېغىر تالاپەتكە ئۇچراتتى
ۋە بۇ يەردىكى دۇنيا مەدەنىيەت مىراسلىرى ۋە دىنىي ئىمارەتلەرنى ۋەيران قىلدى.
ئانادولۇنىڭ تۇنجى، ئانتاكيانىڭ ئەڭ ياخشى كۆرۈلىدىغان جامەسى بولغان
ھەبىب نەججار جامەسى پۈتۈنلەي دېگۈدەك ۋەيران بولدى.
فەتھۇللاھ ئۇغراش — ھەبىب نەججار جامەسى ئىمامى: يەر تەۋرەشتىن ئىلگىرى،
بۇ جامەنى يۈز مىڭلارچە تۈركىيەلىك ۋە چەت ئەللىك ساياھەتچى زىيارەت قىلاتتى.
ھېيت-بايراملاردا شۇنچىلىك كۆپ ئادەم توپلىناتتىكى، كىشىلەر نامازلىرىنى كوچىلاردا ئۆتەيتتى.
ئىنسانلارنىڭ روھى بولغىنىدەك، شەھەرلەرنىڭمۇ روھى بار، بۇ جامە خاتاينىڭ يۈرىكى.
ئانتاكيانىڭ قەد كۆتۈرۈشى ئۈچۈن، ئالدى بىلەن، ھەبىب نەججار جامەسى قەد كۆتۈرۈشى كېرەك
ۋە مەن بۇنىڭ ئەمەلگە ئاشىدىغانلىقىغا ئىشىنىمەن.
نۇرغۇن كىشىلەر شەھەرنىڭ روھىنىڭ قايتا جانلىنىدىغانلىقىغا ئىشىنىدۇ،
چۈنكى ئانتاكيانىڭ بۇنداق ئەجەللىك بۇزغۇنچىلىققا ئۇچرىشى تۇنجى قېتىملىق ئىش ئەمەس.
رۈمەيسا چودار — خاتاي / تۈركىيە: ئانتاكيا شەھىرى تارىختا كۆپ قېتىم يەر تەۋرەش ئاپەتلىرى سەۋەبىدىن ۋەيران بولدى.
بۇ شەھەر ئۆتكەن يىلى يۈز بەرگەن ئاپەتتە تارىخىدا سەككىزىنچى قېتىم خارابىلىككە ئايلاندى.
پۈتۈن مەھەللىلەر ۋەيران بولدى، تارىخىي مۇقەددەس جايلار نابۇت بولدى.
لېكىن، قايتا قۇرۇش تىرىشچانلىقلىرى سايىسىدا، بۇ قەدىمىي شەھەر
كۈللىرى ئارىسىدىن يەنە بىر قېتىم قەد كۆتۈرىدۇ.
خاتاينى قايتا قۇرۇش خىزمەتلىرى... ھازىرغا قەدەر، خاتايدا ئۆرۈلۈپ چۈشكەن ۋە ئېغىر تالاپەتكە ئۇچرىغان 80 مىڭ بىنانىڭ 97.3 پىرسەنتى چېقىۋېتىلدى،
قالدۇقلىرى تازىلاندى.
ئالاقىدار تارماقلار قايتا قۇرۇش خىزمەتلىرىنىڭ داۋام قىلىۋاتقانلىقىنى
ۋە شەھەرنىڭ ئۆزگىچە تارىخى كىملىكىنى ساقلاپ قالغان ھالدا ئەسلىدىكى ھالىتىگە ئۇيغۇن شەكىلدە قايتا قۇرۇلىدىغانلىقىنى بىلدۈرمەكتە.
مۇستافا ماساتلى — خاتاي ۋالىيسى: خاتاي ئوخشىمىغان دىنلار ماكان تۇتقان شەھەر.
ئۇ تارىختا يەتتە قېتىم ۋەيران بولغان ۋە قايتا ياسالغان.
بۇ قېتىم سەككىزىنچى قېتىملىق ۋەيرانچىلىقنى باشتىن كەچۈردۇق
ئەمما، بىز ھەمىشە كۈللىرى ئارىسىدىن قەد كۆتۈرۈپ كەلگەن بىر مىللەتمىز.
بىز بۇنى يەنە بىر قېتىم قولمۇقول ئەمەلىيلەشتۈرىمىز.
شەھەر ئاھالىسى ۋالىي بىلەن ھەمپىكىر،
ۋە خاتاينىڭ ئاپەتتىن ئىلگىرىكى شانۇ-شەۋكەتلىك ھالىتىگە قايتىدىغانلىقىغا ئىشىنىدۇ.
رۈمەيسا چودار، TRT World، تۈركىيە